KOMISIJOS REGLAMENTAS (EB) Nr. 1274/2007
2007 m. spalio 29 d.
iš dalies keičiantis Komisijos reglamentą (EB) Nr. 2104/2004, nustatantį Tarybos reglamento (EB) Nr. 639/2004 dėl atokiausiuose Bendrijos regionuose registruoto žvejybos laivyno valdymo įgyvendinimo taisykles
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 2002 m. gruodžio 20 d. Tarybos reglamentą (EB) Nr. 2371/2002 dėl žuvų išteklių apsaugos ir tausojančio naudojimo pagal Bendrąją žuvininkystės politiką (1), ypač į jo 11 straipsnio 5 dalį,
atsižvelgdama į 2004 m. kovo 30 d. Tarybos reglamentą (EB) Nr. 639/2004 dėl atokiausiuose Bendrijos regionuose registruoto žvejybos laivyno valdymo (2), ypač į jo 1 straipsnio 2 dalį ir 4 straipsnio 3 dalį,
kadangi:
(1)
2006 m. liepos 27 d. vykusiame Žuvininkystės tarybos posėdyje pateiktame bendrame Tarybos ir Komisijos pareiškime dėl atokiausių regionų (3) pabrėžiama būtinybė imtis tinkamų priemonių, kuriomis būtų užtikrinama tvari žuvininkystės sektoriaus plėtra tuose regionuose. Imantis tokių priemonių, turi būti atsižvelgiama į žvejybos atitinkamuose rajonuose ypatumus. Be to, jos turi būti priimtos atsižvelgiant į vykdomą šios srities tyrimą ir Žuvininkystės mokslo, technikos ir ekonomikos komiteto (ŽMTEK) atliekamą žuvų išteklių padėties atokiausiuose regionuose įvertinimą.
(2)
Po šio pareiškimo Prancūzija ir Portugalija patvirtino Gvadelupos, Martinikos, Prancūzijos Gvianos, Reuniono ir Azorų salų plėtros planus. 2007 m. balandžio mėn. vykusiame plenariniame posėdyje ŽMTEK pateikė tų planų poveikio žuvų ištekliams įvertinimą.
(3)
Tuo pat metu Komisijai buvo pateikta papildoma informacija apie siūlomą reglamentavimą, susijusį su dideliu skaičiumi laivų, kurie užsiėmė žvejyba iki 2006 m. gruodžio 31 d. ir kurie, nebūdami įtraukti į Bendrijos laivyno registrą, žvejojo atokiausiuose regionuose. Toks reglamentavimas laikytinas plėtros planų papildymu.
(4)
Plėtros planais prisidedama prie tvarios žuvininkystės sektoriaus plėtros atokiausiuose regionuose. Atsižvelgiant į tai, reikėtų peržiūrėti kai kurių atokiausiuose regionuose registruotų laivynų atskaitos lygius. Todėl Komisijos reglamentas (EB) Nr. 2104/2004 (4) turėtų būti atitinkamai iš dalies pakeistas.
(5)
Šiame reglamente numatytos priemonės atitinka Žuvininkystės ir akvakultūros vadybos komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamento (EB) Nr. 2104/2004 priedas pakeičiamas šio reglamento priedu.
2 straipsnis
Šis reglamentas įsigalioja septintą dieną nuo jo paskelbimo Europos Sąjungos oficialiajame leidinyje.
Šis reglamentas privalomas visas ir tiesiogiai taikomas visose valstybėse narėse.
Priimta Briuselyje, 2007 m. spalio 29 d.